‘ઉજાસનું પ્રથમ કિરણ’ પુસ્તકમાં આનંદીબાઈની વાત આલેખતા શ્રી લતાબેન હીરાણી લખે છે, ‘એક કારકુનની પત્ની ભણવા બેસે એ સમાચારે સમાજમાં હાહાકાર મચાવી દીધો. વિરોધનો એક ઝંઝાવાત ઉઠ્યો, છતાં આનંદીબાઈ અડીખમ રહ્યાં. એક ખ્રિસ્તી બાઈ સાથે આનંદીએ ટાંગામાં શાળાએ જવું એમ નક્કી થયું, પણ એ ગોરી મેડમ આ કાળી ચામડીવાળી હિંદુ સ્ત્રીને બાજુમાં બેસાડવામાં અપમાન સમજતી, આથી એ મેડમના પગ પાસે બેસીને આનંદીબાઈએ શાળાએ જવું પડતું. પણ ભણવું હોય તો તેની પાસે બીજો કોઈ વિકલ્પ નહોતો. આટલું સહન કરવા છતાંય શાંતી નહોતી, આનંદીબાઈ ઘરની બહાર નીકળે એટલે લોકો એના ઉપર એંઠવાડ ફેંકતા, કચરો નાખતા અને હડધૂત કરતા. ખ્રિસ્તી પાસે ભણીને જાણે આનંદીબાઈએ હિંદુ ધર્મનો સત્યાનાશ વાળ્યો હોય એમ લોકો માનતા હતા.’